Ρυζόγαλο Ζακύνθου με λεμόνι και κανέλα
Χυλωμένο, γλυκό και κανελάτο το παραδοσιακό ρυζόγαλο είναι από τα πιο αγαπητά και νοσταλγικά γλυκά της Ελλάδας. Στη Ζάκυνθο το αρωματίζουν και με φλούδες λεμονιού και τις Απόκριες έχει την τιμητική του.
1/2 φλιτζ. τσαγιού ρύζι γλασέ, 1½ φλιτζ. τσαγιού νερό, 2½ φλιτζ. τσαγιού φρέσκο γάλα, πλήρες, 1/4 φλιτζ. τσαγιού ζάχαρη, 1 μικρό ξυλάκι κανέλας, φλούδες από 1 λεμόνι, 40 γρ. κορν φλάουρ, κανέλα για το πασπάλισμα
Για να ετοιμάσουμε το ρυζόγαλο Ζακύνθου με λεμόνι και κανέλα σε μια κατσαρόλα ρίχνουμε το ρύζι και το νερό, ανακατεύουμε και ζεσταίνουμε σε σχετικά δυνατή φωτιά μέχρι να αρχίσουν να κοχλάζουν.Χαμηλώνουμε αμέσως τη φωτιά, σκεπάζουμε την κατσαρόλα και σιγοβράζουμε μέχρι το νερό να σωθεί εντελώς και το ρύζι να έχει μαλακώσει καλά (ελέγχουμε τακτικά, για να προλάβουμε μην κολλήσει).Αν το ρύζι είναι ακόμη σκληρό, προσθέτουμε λίγο ακόμη νερό, ζεστό, και συνεχίζουμε το βράσιμο μέχρι να σωθεί και να μαλακώσει το ρύζι.Προσθέτουμε τα 2 φλιτζ. τσαγιού από το γάλα, τη ζάχαρη, την κανέλα και τις φλούδες λεμονιού και ανακατεύουμε. Ζεσταίνουμε σε σχετικά δυνατή φωτιά μέχρι τα υλικά να αρχίσουν να κοχλάζουν και χαμηλώνουμε αμέσως τη φωτιά.Σιγοβράζουμε με ξεσκέπαστη κατσαρόλα για 10 λεπτά, μέχρι να μελώσει το μείγμα, ανακατεύοντας σχεδόν συνεχώς με ξύλινη κουτάλα.Διαλύουμε το κορν φλάουρ στο υπόλοιπο γάλα (που πρέπει να είναι κρύο) και το ρίχνουμε στο ρυζόγαλο.Συνεχίζουμε το βράσιμο σε χαμηλή φωτιά, ανακατεύοντας, μέχρι το μείγμα να αρχίσει και πάλι να κοχλάζει.Μαγειρεύουμε για 1 λεπτό το πολύ (από τη στιγμή που θα αρχίσει να κοχλάζει) και αποσύρουμε από τη φωτιά.Ψαρεύουμε και πετάμε το ξυλάκι κανέλας και τις φλούδες λεμονιού.Μοιράζουμε αμέσως το ρυζόγαλο σε μπολάκια και το σερβίρουμε ζεστό (όχι καυτό) ή σε θερμοκρασία δωματίου, πασπαλισμένο με λίγη κανέλα.
Γάλα,Λεμόνι,Ρύζι,Απόκριες,Σαρακοστή